정조 6년 · 목
予曰。去夜自三更至于昧爽。簷鈴不斷繼。以東風連宵連吹。其爲傷稼害穀。似甚不些。言念民事。誠爲可悶矣。領議政徐命善曰。雨餘之風。爲害不大矣。予曰。雨若得晴則實爲多幸。而雲氣尙濕。難望快晴矣。命善曰。以 景慕宮居民事。有所仰達矣。魚物南草廛民外。其他零瑣之徒。雖難一一使之奠居。而其墻底居民。不可不顧恤矣。渠輩不識軍契裏面。向日呼訴。皆是他人指嗾也。何可擔着此等事乎。今若許給此契。則日後之弊。將至無窮。此一款停止。而至於請得牛油筋角。則足爲聊賴之資矣。予曰。此事其於生活之道。旣非大端所利。而懸房之稱冤。亦不可不念。卿等與貢巿堂上。招致懸房所任。詳問利害後決給似好矣。禮曹判書鄭民始曰。彼此相當之事。無過於此矣。予曰。居民輩若以此都賈。則油價豈無踊貴乎。民始曰。安能獨自買賣乎。民始曰。 陵幸時下輦遞馬晝停諸所。雖有定例之當給者。局內各 陵寢展拜時所入軍價。實難的酌定。書房色。內差備軍價爲四千兩。外差備爲數千兩云。大抵軍價之多寡。不在於用處。惟在郞廳之闊挾。此尤猝難酌定者矣。予曰。遞馬下輦等所。亦有排設乎。民始曰。皆有之矣。予曰。卿等招問當該司鑰。消詳釐正宜矣。判尹鄭昌聖曰。以樓院事議于大臣。則領相以爲從當變通云。左相以爲各別申飭。不必如前云。領府事以爲自備局定送廛民。使之詳察來告云矣。予曰。他大臣之議如何耶。昌聖曰。他大臣則未當往議矣。予曰。何以則事合便宜耶。備堂中如有所見。陳之也。刑曹判書徐有隣曰。使該邑申飭宜矣。予曰。捉去亂廛之法。無異治盜云。此實可悶。樓院之民。亦是吾民。廛人雖或出去。無至驅迫之境好矣。命善曰。聖敎誠然矣。予曰。卿等常常着念而勿忘可矣。民始曰。此輩請得軍契。旣曰有弊。則何可聽從乎。予曰。渠輩之願。旣難從施。則必有離而之他之事矣。民始曰。欲從其願。則反爲貽弊。姑爲置之好矣。予曰。若無聊賴之資。則畢竟流散。其勢必然。而流散之後。毀撤家舍。亦爲可慮。使之勿毀也。民始曰。何可毀撤乎。命善曰。本 宮下屬甚少。不可不變通矣。予曰。以他司員役移差無妨耶。命善曰。此亦難便矣。民始曰。 宗廟守僕。甚閒於 廟中儀節。而 本宮守僕則全無解事。至於書員輩。亦不識文牃之如何。此甚可悶。而 廟殿則柴炭等物。不無員役輩所食。 本宮則全無所利。故皆不願入矣。予曰。此輩事誠可矜矣。予曰。儀賓府則下隸之數。最爲夥然云矣。然何可移屬乎。目今該府之下隸雖多。而日後儀賓之數甚衆則誠好矣。命善曰。然矣。予曰。 本宮凡節。何時稍成貌樣乎。民始曰。宮令則未通淸之入。直長奉事則皆是蔭官。故凡於看檢。不無疏虞之端矣。予曰。戶禮判時時看檢也。戶曹判書金華鎭曰。臣等何可泛忽乎。予曰。自內殿宇修葺已久。故頹圮之處甚多之中。且經今夏潦雨。以至頹壓之境。戶判率匠手審視。料量其姑爲支撑之道可矣。華鎭曰。當依下敎爲之矣。予曰。空闕之年久頹圮。不是異事。甲申以後十四五年之間。還御此闕。其時雖或修葺。安得無頹落之患乎。命善曰。移御之時。略略修葺。而不能詳密矣。予曰。光明殿亦至頹壓之境矣。華鎭曰然矣。予曰。吏曹頹圮處。皆爲修葺乎。華鎭曰。果已修治。而中學大廳。今方修理矣。予曰。兵判之職務煩劇。兼帶判金吾之任許遞可也。命善曰。海西密啓。未及見政院抄錄。故有論稟之命。而不能詳陳矣。福源曰。窩主未施當律。今番罪囚。直施當律。不無輕重之別矣。予曰。卿之所見。果如予意矣。命善曰。今番罪囚。雖是差輕於窩主。而旣以逆律遲晚。則不可歇治矣。予曰。申炡可謂凶獰矣。景莘堂凶言之外。其他妖惡之供。不一其端。而至於初不知諸賊之逆節云者。尤極凶憯矣。命善曰。然矣。予曰。今則罪囚至於十九人。而朴瑞集則自分必死。終始抵賴。極爲凶獰。而權瑢之巧惡。抑爲其次矣。命善曰。其爲說極凶悖矣。予曰。其時監司。判官及平山府使。不可謂無罪矣。罪人旣是鞫囚。則減死發配之際。何可尋常視之。使之任其行止。有若平人然乎。畢竟竄配之律。難可免矣。命善曰。待其査畢。處分好矣。予曰。湖西事。未得端緖。無究覈。誠爲可悶。若以凶賊之招。一一捉囚。則不無橫罹之弊矣。命善曰。按査頗久。未得根柢。此實可悶矣。予曰。獄囚之按査得宜。啓聞之文法詳審。錦伯可謂善爲之矣。命善曰。然矣。予曰。重遂有病云。然否。李命植曰。今則快蘇云矣。予曰。今則無徑斃之慮耶。有隣曰。姑無是慮矣。命善曰。判府事以子壻之蒙恩。惶感無地矣。予曰。此大臣事是何等勤勞也。自昨年長在藥院。可謂日日直宿矣。大臣之子。今日入來否。命善曰。不爲來待矣。華鎭曰。奉朝賀月致。有地方官傳致之命。而元無地方官輸送之例。何以爲之。予曰。待月廩領受之時。輸送本家。亦爲無妨。今日內以草記爲稟也。予曰。寶鑑跃文。今已釐正乎。昌聖曰。未及釐正矣。昌聖曰。奉朝賀未知規例。不欲列書編輯人姓名矣。向日筵稟之後。今方載錄。而未知以何板本刊出乎。予曰。從便爲之可也。顧謂領相曰。奉朝賀之文華才識。非不嘉尙。而此等之論。實爲未通矣。玉册文撰進。皆書臣隣之名。亦安於 太室。今此寶鑑。以列書撰進之諸臣。爲壓尊之端者。豈非過乎。昌聖曰。以軍器等事。移送本曹者。不可不竄配矣。予曰唯。予曰。初不代播。晚爲移秧。竟遭歉歲。農民事誠可怪矣。民始曰。其卑濕處雖晚。不得不移種云矣。副司直李邦一曰。新營十一月當上番軍。依例徵番於嶺南乎。予曰。嶺南年事何如云耶。命善曰。當設賑者。不過十餘邑。而其他稍勝於前年云矣。予詢將臣。副司直李敬懋曰。依例徵番。恐不可已矣。予曰。然則依例徵番。擧條則置之也。邦一曰。本營前郞廳鄭淵淳。時在罷散中。何以爲之。予曰。當敍用。使之察任也。予曰。宋潭之近不擬望久矣。大抵此等之人。其於淸顯之官則姑未知如何。而閒司漫職。亦從以一不擧擬。此事不可不一番消詳而處之矣。命善曰。見今所存者。不過十餘人。而外任則近多已經者矣。予曰。吏判旣已入侍。以此筵話。議于大臣。一番稟處也。予曰。李祖源屢次違牌何也。命善曰。有所遭而然矣。予曰。以前日李養鼎事。如是違牌乎。命善曰。然矣。予曰。大臣事。實爲可悶。事當停啓。則卽爲停啓可也。事當連啓。則卽爲連啓可也。而臺啓一發。時日遲久。停連之間。尙無動靜。臺臣之事。可謂得其體乎。臺體所在。如不當停啓。則或改措辭。或改律名。而新啓舊啓之間。事當速卽了當。不可如是延施矣。予之此言。非欲使臺臣停啓而然。爲臺體重惜之意也。臺臣承牌入來。政院以此說及。玉堂亦已入參筵席。此等說話。必當聞知。亦爲傳及於臺臣可也。以前諫長事言之。旣竄旋放。事涉戲劇。故姑未處分。然而其竄配。豈至於久乎。命善曰。停連間。似有公論云矣。予曰。西北年事。至於大登云。然否。命善曰。然矣。予曰。道科事。何以爲之乎。旣有傳敎。不可不設行。而迨秋爲之。無乃促迫乎。命善曰。待春設行。似好矣。福源曰。本道各 陵奉審。從速奉審似好矣。予曰。今秋奉審也。予曰。奉審之行。幾日回還乎。命善曰。將至一朔矣。予曰。此行有壯觀乎。右參贊鄭尙淳曰。果有之矣。予曰。不登名樓之人。雖有壯觀。安得有其樂也。明吉等地。卿皆遍覽乎。尙淳曰。未果歷覽矣。予曰。如有騷致。則復命雖曰時急。豈無遍覽之暇乎。尙淳曰。臣無騷致而然矣。予曰。頃日訓將事誠過矣。至於明燈燃燭。陪立羅卒之境。卿等聞此。必當大驚矣。命善曰。初果驚㥘。而畢竟詳聞後。心乃小解矣。予曰。祭享獻官。差以將臣。古有是例。各 陵則或以曾經閫帥。曾經承旨之人。差遣爲好。而此不必每每如此。寒食秋夕祭官苟艱時。依此差遣宜矣。且聞蔭官中如戶惠郞。每差於近 陵。今番則戶惠郞差送遠 陵。無器具官員差近可矣。大抵宗班儀賓。則凡於差祭。勿拘品秩。自有定規。至若三品官當差之祭。或以正卿差出。實非古例。此後則本曹切勿如是擧行也。吏曹判書李性源曰。當依下敎爲之矣。予曰。陞品一事。不可不變通矣。李延伋以領相之同榜。尙未陞品。此豈成說乎。吏判勿爲泛聽。趁此大臣諸堂之會。互相商確。定出規式可矣。民始曰。虎皮藏諸賑廳者。多至朽腐之境。不可不移置他廳。日後藏置。當於何處乎。知事具善復曰。軍門分用事當爲好。而日後進排則誠難事矣。予曰。藏請軍門則必無朽傷之慮。分給三軍門。俾當日後之應用也。